<classify> ASKOFU Msaidizi wa Jimbo Katoliki la Bukoba, Mhashamu Methodius Kilaini, amesema kifo cha Sista Suzana Bartholomeo 48 kimemshitua, lakini si kazi ya kanisa kuhukumu watu.Askofu Kilaini amesema endapo itabainika kuwa alijirusha mwenyewe kwa makusudi kutoka ghorofani ili kujiua na hadi mauti yanamfika hakutubu, kanisa halitahusika na maziko yake lakini, kama alifanya hivyo na akatubu kabla ya kifo, atazikwa kwa taratibu za kanisa.Amesema hayo kwa simu alipozungumza kwa ufupi kuhusu kifo cha sista huyo aliyekuwa Mkurugenzi wa Fedha na Mipango katika Hospitali ya Rufaa ya Bugando.Askfofu Kilaini pia amezungumza kuhusu kifo cha Askofu mstaafu wa Jimbo la Bukoba, Mhashamu Nestory Timanywa anayetarajiwa kuzikwa keshokutwa jirani na ulipozikwa mwili wa Mwadhama Laurean Kardinali Rugambwa, aliyekuwa Askofu Mkuu wa Jimbo Kuu Katoliki la Dar es Salaam.Alisema hadi sasa hajapata taarifa rasmi kutoka katika uongozi wa Hospitali ya Rufaa ya Bugando.Sista Suzana wa Shirika la Mtakatifu Theresia wa Mtoto Yesu la Jimboni Bukoba, anadaiwa kujirusha kutoka ghorofani Agosti 27, mwaka huu na kupata majeraha katika mgongo na kiuno, hivyo kulazwa hospitalini hapo kwa matibabu.Habari zinazosambaa katika mitandao ya kijamii, zinaibua utata wa kifo hicho, kinachodaiwa kutokana na Sista Suzana kujirusha kutoka ghorofani huku kukiwa na tuhuma za upotevu wa Sh milioni 300 za hospitali hiyo.Mhashamu Kilaini amesema hawawezi kuhukumu lolote kwa kuwa hukumu ni kazi ya Mungu.Pia, amesema hawajapata taarifa kamili za kuwasukuma kufuata miongozo, kanuni na sheria za kanisa.Sisi tupo Bukoba, tukio limetokea Mwanza mpaka sasa hatujajua pa kuanzia na pia sio jukumu letu kuhukumu, kazi ya kuhukumu ni ya Mungu, sisi binadamu tuna mazoea tu kwamba unachoona ndicho unachofanya kwa ajili ya wanaoishi, amesema Mhashamu Kilaini.Maelezo ya PolisiMwandishi wetu Alexander Sanga akiandika kutoka Mwanza, anasema Kamanda Polisi wa Mkoa wa Mwanza, Jonathan Shanna amesema jeshi lao litaendelea na uchunguzi zaidi ya kifo cha Suzana Barthlomeo, aliyekuwa Mkurugenzi wa Mipango na Fedha wa Hospitali ya Rufaa ya Bugando, aliyefariki dunia Jumanne asubuhi.Kamanda Shanna amesema sista Suzana alijirusha kutoka ghorofa ya pili ya hospitali hiyo siku ya Jumatatu muda wa saa 11 alfajiri.Kwa mujibu wa Shanna, baada ya mtu huyo kujirusha alipelekwa katika hospitali hiyo ya kazini kwake, ambapo ilibainika aliumia sehemu za kiuno na mgongo na alifariki wakati akipatiwa matibabu hospitalini hapo.Kamanda Shanna alisema chanzo cha kifo hicho cha Suzana kinaendelea kuchunguzwa. Uchunguzi wa awali unaonesha alikuwa na tuhuma za upotevu wa fedha zaidi ya Sh milioni 300.Shanna alisema upotevu huo wa fedha, ulipelekea baadhi ya watumishi wenzake na Suzana kusimamishwa kazi na kupisha uchunguzi na baadhi yao kufukuzwa kazi.Amesema jeshi lake lilimhoji Suzan na lilimpa haki zote na alikuwa nje kwa dhamana.Ofisa Uhusiano wa Hospitali ya Rufaa Bugando, Lucy Joseph alipoulizwa kuhusu taarifa zaidi za Suzana, alisema gazeti hili lingejaribu kuwasiliana na uongozi wa shirika la masista lililopo Kagera kwa ajili ya kupata taarifa zaidi.Alipotakiwa kueleza mazingira ya sasa kuhusu sista huyo na nini kimepangwa kama mwajiriwa wa taasisi hiyo, amesema yeye hana la kueleza na kisha alikata simu.Pia, ulinzi wa hospitali ya Bugando ulikuwa hauruhusu waandishi kuingia eneo la hospitali hata ulipokuwa ukijitambulisha kuwa ni mwandishi.  <topic>: kitaifa 